钦定古今图书集成/明伦汇编/氏族典/第164卷 > 《廖用贤尚友录》 > 潘璋
## 钦定古今图书集成/明伦汇编/氏族典/第164卷 > 《廖用贤尚友录》 > 潘璋

按《吴志潘璋传》：“璋字文珪，东郡发干人也。孙权为阳
羡长，始往随权，性博荡嗜酒，居贫好赊酤债，家至门，
辄言后豪富相还。权奇爱之，因使召募，得百馀人，遂
以为将。讨山贼有功，署别部司马。后为吴大市刺奸，
盗贼断绝，由是知名，迁豫章西安长。刘表在荆州，民
数被寇，自璋在事，寇不入境。比县建昌起为贼乱，转”
领建昌，加武猛校尉，讨治恶民，旬月尽平。拜偏将军。
权征关羽。璋与朱然断羽走道，璋部下司马马忠禽
羽，并羽子平都督赵累等。权即分宜都至秭归一县
为固陵郡，拜璋为太守、振威将军，封溧阳侯。刘备出
夷陵，璋与陆逊并力拒之，所杀伤甚众，拜平北将军、
襄阳太守。权称尊号，拜右将军。璋为人麤猛，禁令肃
然，所领兵马不过数千，而其所在，常如万人。然性奢
泰，末年弥甚，服物僭拟，数不奉法。监司举奏，权惜其
功而辄原不问。嘉禾三年，卒。子平，以无行徙会稽。